Noul Duster va fi prezentat la Salonul Auto de la Frankfurt, pe 12 septembrie. Dacia însă a dat deja publicităţii o serie de poze oficiale. Noul Duster nu e foarte diferit, la prima vedere, de actualul Duster. Cu o singură excepţie – lămpile spate sunt absolut noi. Singura problemă e că seamănă cu cele de la Jeep Renegade:

Mai de aproape:

Întrebat despre asta, designerul noului Duster, bulgarul Emmanuel Klissarov, a zis că la Duster pe stop de desenat un „plus”, în vreme ce la Renegade este un „X”. Deci noul Duster are două plusuri faţă de Jeep Renegade!

(Între noi fie vorba, designul noului Duster e mult mai reuşit decât cel al lui Jeep Renegade. Modelul american a fost desenat după ce Fiat a preluat firma mamă a lui Jeep, Chrysler, şi este un bun exemplu al faptului că, în materie de design auto italienii merg la extreme – le au şi pe cele mai frumoase, dar şi pe cele mai urâte!

Exemplificare: printre cele mai frumoase – Ferrari 812 SuperFast,

printre cele mai urâte din lume – Fiat Multipla)